stanford-oval/wikipedia huggingface dataset:
משחקי הכס (סדרת טלוויזיה)
תקציר העלילה

הסדרה עוקבת אחר עלילותיהן של מספר משפחות אצולה הטוענות לכתר ושליטה בשבע הממלכות הדמיוניות של יבשת וסטרוז (Westeros). העלילה עוסקת במאבקיהן הפוליטיים והאלימים של משפחות האצולה הללו, על כס המלוכה. עם תחילתה של הסדרה, מסתמנים שני קווי עלילה נוספים, אחד המתרחש באזור הקרוי "הצפון הקפוא" ועוסק באיום החורף הקרב ובשובן של מפלצות אגדיות בשם "המהלכים הלבנים" ומלכם "מלך הלילה" שכוחם גובר ככל שמתקרב החורף. קו עלילה נוסף מתרחש ביבשת המזרחית לווסטרוז הנקראת אסוס (Essos) ועוסק בניסיונה של היורשת האחרונה לשושלת המלוכה הקודמת של וסטרוז לחזור לממלכה ולהשיב את הכתר.
באמצעות דמויות ראשיות מורכבות שמניעיהן סבוכים, הסדרה בוחנת סוגיות של מעמד חברתי, דת, מלחמה, חטא ועונש, ומיניות. הן בסדרה הטלוויזיונית והן בספרים המקוריים עליהן מבוססת הסדרה, הדמויות והשתלשלות העלילה נגזרים ממגוון תקופות בהיסטוריה של אירופה. לדוגמה, השראה ליריבות בין משפחות סטארק ולאניסטר, שאובה ממלחמות השושנים (1455–1485), בין הבתים לנקסטר ויורק. וסטרוז, על טירותיה, מבניה וטורנירי האבירים מבוססת על מערב אירופה בימי הביניים.
דמותה של סרסיי לאניסטר מבוססת על איזבלה, נסיכת צרפת (1295–1358). עם זאת, משלבת הסדרה מקורות השראה נוספים, כגון: חומת אדריאנוס, שזכתה בעלילת הסדרה לשם "החומה הגדולה", נפילתה של רומא, האגדה של אטלנטיס, סאגות איסלנדיות מתקופת הוויקינגים (אנשי איי הברזל), ופרשי המונגולים שזכו בסדרה לייצוג בדמותם של שבטי הדות'ראקים (החאלסר). אלמנטים נוספים שאובים מ"מלחמת מאה השנים" (1337–1453) והרנסאנס האיטלקי (1400–1500). רבים מאמינים כי הצלחתה של הסדרה נובעת מכישרונו של מרטין לשלב בין האלמנטים הללו לכדי עלילה אמינה ומשכנעת.
הפקה > פיתוח

HBO התחילה לפתח את הסדרה עוד ב-2007, לאחר שרכשה את הזכויות לכך. לאחר רכישת זכויות היוצרים היא שכרה את שירותיהם של דייוויד בניוף וד. ב. וייס שהתחילו לעבוד על כל פרק ופרק בנפרד עם ייעוצו של סופר הסדרה ג'ורג' ר. ר. מרטין. העונה הראשונה תוכננה להקיף את הספר הראשון בסדרת הספרים.
תקציב העונה הראשונה בסדרה מוערך בכ-50–60 מיליון דולר ומושווה לזה של הסדרה "רומא". סדרת הספרים ידועה בכך שהיא כוללת אלימות ברוטאלית, ומיניות בוטה, תכונות המאפיינות את מרבית הפקות רשת HBO.
הפקה > אתרי צילום

צילומי העונה הראשונה שהחלו ב-26 ביולי 2010 התבצעו באולפן צילום בבלפסט שבצפון אירלנד. בצפון אירלנד היו גם צילומי חוץ. בין האתרים ניתן למנות את הרי מורן (ואיז דות'ראק), טירת וורד (וינטרפל), מאשיירמורנה (טירת שחור). בטירת דון בסקוטלנד נערכו צילומי הפרק הראשון. תחילה, חשבו המפיקים לצלם את הסדרה כולה בסקוטלנד, אולם בחרו בצפון אירלנד בשל שטח צילומים אפשרי גדול יותר. עבור המקומות ה"דרומיים" יותר בווסטרוז, נערכו צילומים במלטה (כאשר בפרק הראשון נערכו צילומים גם במרוקו), ובמיוחד בעיר מדינה (מעלה מלך), מבצר מנואל (הספט של באלור) ומקומות נוספים באי.
בעונה השנייה, הועתקו אתרי הצילומים ממלטה לדוברובניק שבקרואטיה, שאפשרו צילומי עיר בסמוך לים (מעלה המלך). האי לוקרום, מנזר דומיניק הקדוש באי טרוגיר ומקומות נוספים שימשו אתרי צילומים עבור קארת'. באיסלנד (באזור קירקיופל) נערכו צילומים עבור האתרים שמצפון לחומה.
בעונה השלישית, נערכו צילומים שנית במרוקו, ובמיוחד באסואירה, מרקש (אסוס). בעונה השלישית, ההפקה החזיקה שלושה צוותי צילום (אשר נקראו "דרקון", "עורב" ו"זאב") אשר צילמו במקביל, 257 שחקנים ו-703 אנשי צוות הפקה.
בעונה הרביעית, נערכו הצילומים שוב בדוברובניק שבקרואטיה, באיסלנד ובצפון אירלנד. הצילומים החלו ב-8 ביולי 2013 והושלמו בנובמבר אותה שנה.
בעונה החמישית והשישית, נערכו הצילומים בספרד, קרואטיה, איסלנד ובצפון אירלנד. צילומי העונה החמישית החלו בקיץ 2014 והושלמו בחורף אותה שנה, כך גם לגבי העונה השישית, צילומיה החלו בקיץ 2015 והושלמו בסוף דצמבר 2015. האתר גסטלוגאצ'ה, בצפון ספרד, שימש כאתר צילום של "דרגונסטון" בעונה השביעית. את הטירה הוסיפו באופן דיגיטלי.
הפקה > פסקול

פסקול הסדרה הולחן על ידי המלחין ראמין דג'אוודי בשיתוף אמנית הכינור לינדסי סטירלינג. נעימת הפתיחה של הסדרה זכתה לגרסאות כיסוי רבות ואף לפרודיות, בהן בישראל בעונה העשירית של התוכנית "ארץ נהדרת".
שידור הסדרה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון | ממוצע צופים (במיליונים) |
| --- | --- | --- | --- | --- | --- | --- |
|  | 1 | 10 | 10 | 17 באפריל 2011 | 19 ביוני 2011 | 2.52 |
|  | 2 | 10 | 10 | 1 באפריל 2012 | 3 ביוני 2012 | 3.80 |
|  | 3 | 10 | 10 | 31 במרץ 2013 | 9 ביוני 2013 | 4.97 |
|  | 4 | 10 | 10 | 6 באפריל 2014 | 15 ביוני 2014 | 6.84 |
|  | 5 | 10 | 10 | 13 באפריל 2015 | 15 ביוני 2015 | 6.88 |
|  | 6 | 10 | 10 | 24 באפריל 2016 | 26 ביוני 2016 | 7.69 |
|  | 7 | 7 | 7 | 16 ביולי 2017 | 27 באוגוסט 2017 | 10.26 |
|  | 8 | 6 | 6 | 14 באפריל 2019 | 19 במאי 2019 | 11.99 |
ביקורת

בזמן שידור הסדרה היא זכתה לביקורת רבה על אלימות מכל סוג, לצד נתוני צפייה גבוהים. לאחר סיומה כתב ניר וולף בישראל היום: "במבט לאחור, 'משחקי הכס' הייתה יותר מסדרת פנטזיה. היא עיצבה מחדש תפיסות של אנשים, שחררה את הרסן, נתנה דרור להקצנה מכל סוג, והשפיעה בענק על הכאוס שמתחולל כיום בעולם כולו."
צפייה פיראטית

בזמן שהועלו לשידור עונות חדשות של הסדרה, הם היו נגישים רק באמצעות רשת HBO ולא באמצעות שירותי וידאו מצד שלישי, ובמדינות רבות הסדרה כלל לא הייתה נגישה לשידור, לכן הדחייה בנגישות תרמה להתפתחות הפיראטיות סביב הסדרה והנגשתה להורדות פיראטיות. אתר שיתוף הקבצים TorrentFreak העריך כי הסדרה הייתה לסדרת הטלוויזיה הפופולרית ביותר בכמות ההורדות לשנת 2012, כשהפרק הראשון הורד באופן לא חוקי 4,280,000 פעמים, דרך שרתי BitTorrent במהלך 2012, בכמות המשתווה למספר הצופים בסדרה. הסדרה זכתה לפופולריות רבה בהורדות פיראטיות באוסטרליה שבה היה פער של כשישה חודשים בין השידור המקורי בארצות הברית לבין שידורו באוסטרליה, מה שהוביל את השגריר האמריקאי באוסטרליה, ג'ף בליץ', להוציא הצהרה פומבית המגנה את הפיראטיות האוסטרלית של הסדרה ב-2013. העותק הראשון של בכורת העונה השלישית היה במקביל לקובץ ששותף הכי הרבה בתולדות רשת שיתוף הקבצים BitTorrent, עם למעלה מ-160,000 שיתופים ועם למעלה ממיליון הורדות.
ב-2013 במאי הסדרה דייוויד פטרארקה ציין כי ההורדות הלא חוקיות לא פגעו ברווחי הסדרה, אך הבהיר כי הוא מתנגד להורדות הלא חוקיות של עבודות בעלות זכויות יוצרים. מנגד, רשת HBO הכריזה ב-2013 כי בכוונתה ליצור תוכן שיהיה נגיש יותר לעולם בהפרש של שבועות מהבכורה האמריקאית, זאת לרבות שירות דיגיטלי לצפייה ישירה מטעם HBO. במרץ 2015 השיקה הרשת את שירות HBO NOW המספק תוכן דיגיטלי מבית HBO.
באפריל 2015 הודלפו חמישה מפרקי הסדרה לאתרי ההורדות והצפייה הפיראטית עוד לפני שהעונה שודרה בטלוויזיה. ב-21 באפריל הודיעה חברת HBO על החרפת המאבק נגד ההורדות הפרטיות, המלווה בשליחת מכתבי אזהרה למורידים באופן לא חוקי במיוחד למשתמשי bittorrent. אך עם זאת, ההורדות הפיראטיות של הפרקים שהודלפו לא פגעו בחברה, שנהנתה מרייטינג של יותר מ-8 מיליון צופים בפרק הראשון של העונה החמישית.
במאי 2016 התרחשה הדלפה נוספת כאשר השלוחה הסקנדינבית של רשת HBO העלתה לאתר שלה את הפרק החמישי של העונה השישית 24 שעות לפני מועד השידור המקורי. מאוחר יותר הפרק הוסר אך היה זה מאוחר מדי לאחר שעותק הפרק כבר הופץ באתרי שיתוף קבצים.
באוגוסט 2017, הודלפו שוב פרקים מן הסדרה. הודלפו פרקים 4 ו-6 של העונה השביעית לפני מועד שידור הפרקים. בעקבות ההדלפות הרבות, HBO הודיעו כי לעונה השמינית יצולמו סיומים שונים, כך שהצופים לא יוכלו לדעת מראש איך תסתיים הסדרה.
עתיד

במאי 2017 דווח כי HBO הזמינה סדרת המשך; ד. ב. ווייס ודייוויד בניוף אמרו שהם לא יהיו מעורבים בפרויקט. ג'. ר. ר. מרטין אמר שהסדרה לא תהווה ספין-אוף אלא תתרחש באותו עולם ללא קשר לדמויות ואירועים מהסדרה והוא רמז כי ייתכן שהסדרה לא תתרחש בווסטרוז. בספטמבר 2018, קייסי בלויס מבכירי HBO אמרה כי הם שוקלים מספר סדרות;
בינואר 2021, דווח ש-HBO מפתחת סדרת הקדם על פי הרומן של מרטין "Tales of Dunk and Egg".‏ בנוסף, דווח שסדרת הנפשה נמצאת בפיתוח עבור HBO Max.‏
עתיד > Bloodmoon

ביוני 2018, HBO הזמינה פרק פיילוט לסדרת הקדם. שתתרחש 10,000 שנים לפני אירועי "משחקי הכס". ס. ג'. קלארקסון הוכרזה כמי שתביים ותפיק בפועל את פרק הפיילוט, עם נעמי ווטס בתפקיד הדמות הנשית הראשית. לוהקו שחקנים נוספים, אך באוקטובר 2019, פורסם ש-HBO החליטה שלא להמשיך עם הסדרה.
עתיד > בית הדרקון

בספטמבר 2019, דווח ב-Deadline Hollywood ש-HBO הזמינה סדרת פריקוול על בית טארגאריין. הסדרה נקראת "בית הדרקון" והוזמנה באוקטובר 2019. בינואר 2020, HBO הודיעה כי הסדרה תשודר בשנת 2022. הליהוק לסדרה החל ביולי 2020. באוקטובר 2020, פורסם כי פאדי קונסידיין לוהק לגלם את וייסריז טארגאריין הראשון. בדצמבר 2020, אוליביה קוק לוהקה לגלם את אליסנט, אמה ד'ארסי כרהאינירה טארגאריין, מאט סמית' כדיימון. במרץ 2022 הוכרז שעונתה הראשונה תחל ב-21 באוגוסט 2022.
העונה הראשונה של הסדרה כוללת 10 פרקים.
דמיאן לואיס

| --- | --- |

לואיס, 2015
 לידה:  11 בפברואר 1971 (בן 54) אנגליה לונדון, אנגליה, הממלכה המאוחדת 
 שם לידה:  Damian Watcyn Lewis 
 סוגה מועדפת:  קומדיה שייקספירית 
 מדינה:  הממלכה המאוחדת 
 תקופת הפעילות:  מ-1993 
 מקום לימודים:  איטון קולג'  בית ספר גילדהול למוזיקה ודרמה  בית אשדאון 
 בן או בת זוג:  הלן מקרורי (2007–2021)   Alison Mosshart (2022–אין ערך) 
 צאצאים:  מאנון לואיס, גוליבר לואיס 
 מספר צאצאים:  2 
 פרסים והוקרה:  פרס אמי לשחקן הטוב ביותר בסדרת דרמה (2012)  פרס אמי (2012)  פרס גלובוס הזהב (2013)  קצין במסדר האימפריה הבריטית 
 פרופיל ב-IMDb
 
דמיאן ווטקין לואיס CBE (באנגלית: Damian Watcyn Lewis; נולד ב-11 בפברואר 1971) הוא שחקן קולנוע, טלוויזיה ותיאטרון אנגלי, אשר ידוע בעיקר בזכות גילום מייג'ור ריצ'רד וינטרס במיני-סדרה מבית HBO "אחים לנשק" (2001) שזיכתה אותו במועמדות לפרס גלובוס הזהב. הוא גם גילם את סמל הנחתים ניקולס ברודי (אנ') בסדרה "הומלנד" (2011–2013) מבית שואוטיים, שזיכתה אותו בפרס אמי ובפרס גלובוס הזהב. על הופעתו בתור הנרי השמיני, מלך אנגליה במיני-סדרה "וולף הול" (2015) ברשת BBC Two, הוא קיבל מועמדות שלישית לפרס אמי ובמועמדות רביעית לפרס גלובוס הזהב. הוא גילם את בובי אקסלרוד בחמש העונות הראשונות של סדרת הדרמה "מיליארדים" (2016–2021) מבית שואוטיים.
ביוגרפיה

לואיס נולד בסיינט ג'ונ'ס ווד, לונדון, אנגליה, למשפחה מרקע נוצרי בעיקרה ויהודי ספרדי ואשכנזי בחלקו. מוצא משפחת אביו מוויילס, ומצד אמו האנגלייה הוא נינו של הלורד ברטרנד דוסון שהיה הרופא של משפחת המלוכה, וגם נינו של הברון אלפרד ירואו (אנ') שהיה ממוצא יהודי-ספרדי. לואיס הוא בוגר של בית הספר התיכון היוקרתי איטון. בשנת 1993 סיים את לימודיו בבית ספר גילדהול למוזיקה ודרמה.
קריירה

לאחר סיום לימודיו השתתף בהצגות של ה"רויאל שייקספיר קומפני". בין השאר שיחק בתיאטרון במחזה "איולף הקטן" מאת איבסן. הוא שיחק בתפקיד פוסטומוס במחזה השייקספירי סימבליין, וכן כיכב ב"עמודי החברה" – מחזה נוסף של איבסן.
לואיס גילם את דמותו של לארטס בהמלט (בהפקת סם מנדס) לצידו של רייף פיינס. סטיבן ספילברג ראה את ההצגה ואחריה ליהק את לואיס לתפקיד ריצ'רד וינטרס במיני סדרה הטלוויזיונית "אחים לנשק", המתרחשת במלחמת העולם השנייה. על תפקידו במיני-סדרה, היה לואיס מועמד לפרס גלובוס הזהב לשחקן הטוב ביותר במיני-סדרה או בסרט טלוויזיה.
בהמשך הופיע לואיס בסדרת הטלוויזיה של ITV "ההגדה לבית פורסייט" בתפקיד סומס פורסייט. כן הוא גילם את דמותו של ג'פרי ארצ'ר בתוכנית טלוויזיה סאטירית "ג'פרי ארצ'ר: האמת". ב-2003 שיחק ב"לוכד החלומות" (עיבוד לספר של סטיבן קינג) לצידו של מורגן פרימן. ב-2005 כיכב בתפקיד הראשי בעיבוד מודרני לקומדיה השייקספירית "מהומה רבה על לא דבר", בהפקת ה-BBC.
ב-2006 הופיע לואיס בדרמה הטלוויזיונית "חברים ותנינים" של ה-BBC שכתב וביים סטיבן פוליאקוף.
לואיס היה הכוכב הראשי בסדרת הטלוויזיה "חף מפשע" ששודרה ב-NBC החל מסתיו 2007. בסדרה זו שיחק שוטר שהופלל ברצח וישב בכלא 12 שנים עד שהתבררה חפותו.
החל מ-2011 הוא משחק בתפקיד הראשי בסדרת הדרמה המצליחה "הומלנד" כשהוא מגלם את דמותו של ניקולס ברודי. תפקיד זה זיכה אותו ב-2011 בפרס אמי לשחקן הטוב ביותר בסדרת דרמה; ב-2012 זכה בפרס גלובוס הזהב לשחקן הטוב ביותר בסדרת דרמה.
ב-2015 גילם לואיס את דמותו של הנרי השמיני בסדרת הדרמה התקופתית "וולף הול" על פי סדרת הרומנים של הילרי מנטל; עבור תפקידו הוא היה מועמד לפרס אמי ולפרס גלובוס הזהב לשחקן המשנה הטוב ביותר בסדרת טלוויזיה. באותה שנה שיחק בחידוש של וסט אנד למחזה "אמריקן באפלו" פרי עטו של דייוויד מאמט.
ב-2022 גילם את ניקולס אליוט בסדרת הטלוויזיה מרגל בין חברים אודות קים פילבי ועל פי ספר באותו שם מאת בן מקינטאייר.
בשנת 2024 הוא סיים צילומים בסרט "משפחת רדלי". בנובמבר 2024, פורסם כי לואיס מהצטרף לקאסט של הקומדיה הבריטית התקופתית "Fackham Hall". לואיס מגלם את לורד דבנפורט.
חיים אישיים

לואיס סבל תקופה בעבר מדיכאון בעקבות תאונת אופנוע שחווה בצפון לונדון ב-1998.
לאחר שיצא בעבר עם העיתונאית קייטי ראזאל, עם השחקנית האנגלייה סופיה מיילס ועם השחקנית האמריקאית קריסטין דייוויס, לואיס נישא לשחקנית הלן מקרורי ב-4 ביולי 2007. יש להם בת, מאנון (נולדה ב-2006) ובן, גוליבר (נולד ב-2007). מקרורי נפטרה מסרטן ב-16 באפריל 2021, בגיל 52.
לואיס מונה לקצין מסדר האימפריה הבריטית (OBE) באות יום ההולדת 2014 עבור תרומתו לתעשיית הדרמה, ולמפקד מסדר האימפריה הבריטית (CBE) באות יום ההולדת 2022 עבור תרומתו לתעשיית הדרמה ולארגוני צדקה.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1997 | רובינזון קרוזו | פטריק |  |
| 2003 | לוכד החלומות | גארי "ג'ונסי" ג'ונס |  |
| 2004 | קין | ויליאם קין |  |
| 2004 | כלות | נורמן האריס |  |
| 2005 | כרומופוביה | מרקוס איילסבורי |  |
| 2005 | חיים בלתי גמורים | גארי וינסטון |  |
| 2006 | The Situation | דן מרפי |  |
| 2006 | אלכס ריידר | ישה "יאסן" גרגרוביץ' |  |
| 2008 | The Baker | מילו "האופה" שייקספיר | גם מפיק |
| 2008 | אמן הבריחה | ריזה |  |
| 2011 | הוד מעלתך | בורמנט |  |
| 2011 | Will | גארת' |  |
| 2012 | היחידה | פקד בילוש פרנק הסקינס |  |
| 2013 | רומיאו וג'ולייט | לורד קפולט |  |
| 2014 | The Silent Storm | באלור |  |
| 2015 | מלכת המדבר | צ'ארלס דוטי-ויילי (אנ') |  |
| 2015 | ביל שייקספיר | סר ריצ'רד הוקינס |  |
| 2016 | בוגד משלנו | הקטור |  |
| 2019 | סקנדל עירוני | רוב פורד (אנ') |  |
| 2019 | היו זמנים בהוליווד | סטיב מקווין |  |
| 2021 | סוס מנצח | הווארד דייוויס |  |
| יפורסם בהמשך | Fackham Hall | לורד דבנפורט |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1993 | Micky Love | קלייב | סרט טלוויזיה של ITV |
| 1995 | פוארו | לאונרד בייטסון | פרק: "Hickory Dickory Dock" |
| 1996 | A Touch of Frost | אדם וסטון | פרק: "Deep Waters" |
| 1999 | Warriors | לוט. ניל לאוריי | מיני-סדרה |
| 2000 | Life Force | קורט גלמסר | 2 פרקים |
| 2000 | לבבות ועצמות | מארק רוז | תפקיד ראשי (עונה 1); 8 פרקים |
| 2001 | אחים לנשק | ריצ'רד וינטרס | מיני-סדרה |
| 2002–2003 | ההגדה לבית פורסייט | סומס פורסייט | תפקיד ראשי (2 עונות); 10 פרקים |
| 2002 | Jeffrey Archer: The Truth | ג'פרי ארצ'ר | סרט טלוויזיה של BBC |
| 2003 | The Big Impression | סימון פולר | פרק: "Posh & Becks' Big Impression" |
| 2005 | הבריחה מקולדיץ | ניקולס מק'גרייד | מיני-סדרה |
| 2005 | מהומה רבה על לא דבר | בנדיק | סרט טלוויזיה של BBC One |
| 2006 | Friends and Crocodiles | פול | סרט טלוויזיה של BBC One |
| 2007 | Confessions of a Diary Secretary | טוני בלייר | סרט טלוויזיה של ITV |
| 2007–2009 | חף מפשע | צ'ארלי קרוז | תפקיד ראשי (2 עונות); 32 פרקים |
| 2009 | פיניאס ופרב | הסוכן 00 | דיבוב; פרק: "Day of the Living Gelatin!/Elementary, My Dear Stacy" |
| 2011 | Stolen | מפקח בילוש אנתוני קרטר | סרט טלוויזיה של BBC One |
| 2011–2014 | הומלנד | ניקולס ברודי (אנ') | תפקיד ראשי (עונות 1–3) תפקיד אורח (עונה 4); 38 פרקים |
| 2013 | הכומר מדיבלי | כומר אנגליקני | פרק: "Comic Relief Special 2013 – Women Bishops" |
| 2015 | וולף הול | הנרי השמיני, מלך אנגליה | תפקיד ראשי; 6 פרקים מועמד פרס אמי לבידור בפריים טיים לשחקן משנה במיני-סדרה או בסרט טלוויזיה (אנ') (2015) |
| 2015 | To Appomattox | ויליאם שרמן | מיני-סדרה |
| 2016–2021 | מיליארדים | רוברט "בובי" אקסלרוד | תפקיד ראשי (עונות 1–5); 60 פרקים |
| 2022 | מרגל בין חברים | ניקולס אליוט (אנ') | תפקיד ראשי; גם כמפיק בפועל מועמד פרס סטלייט לשחקן הטוב ביותר במיני סדרה, סדרה מוגבלת או סרט טלוויזיה (2024) |
| 2024 | Wolf Hall: The Mirror and the Light | הנרי השמיני, מלך אנגליה | תפקיד ראשי; 6 פרקים |
פילמוגרפיה > תיאטרון

| שנה | מחזה | תפקיד | הערות |
| --- | --- | --- | --- |
| 1994 | בית ספר לנשים | הוראס | תיאטרון אלמיידה, לונדון |
| 1995 | המלט | לארטס | תיאטרון בלסקו, ברודוויי |
| 1998 | מהומה רבה על לא דבר | דון ג'ון | מרכז האמנויות ברביקן, לונדון |
| 2003–2004 | Five Gold Rings | דניאל | תיאטרון אלמיידה, לונדון |
| 2009 | שונא הבריות | אלצסט | תיאטרון הרולד פינטר, וסט אנד |
| 2015 | אמריקן באפלו | טיצ' | תיאטרון וינדהאם, וסט אנד |
| 2017 | העז, או מי זאת סילביה? | מרטין גריי | תיאטרון היימרקט, וסט אנד |
מה שקורה בצללים

| --- | --- |

כותרת הפתיחה
 מבוסס על:  הסרט "החיים בצללים" מאת ג'מיין קלמנט וטאיקה וואטיטי
 סוגה:  מוקומנטרי קומדיה שחורה אימה
 יוצרים:  ג'מיין קלמנט 
 שחקנים:  קייוון נובאק מאט ברי נטשיה דמטריו הארווי גווילן מארק פרוקש
 ארץ מקור:  ארצות הברית 
 שפות:  אנגלית 
 מקום התרחשות:  סטטן איילנד 
 תקופת התרחשות:  שנות ה-20 של המאה ה-21, העשור השני של המאה ה-21 
 מספר עונות:  6
 מספר פרקים:  61
 הפקה
 מפיק:  ג'ואן טול
 מפיקים בפועל:  ג'מיין קלמנט טאיקה וואטיטי פול סימס סקוט רודין גארט באך אלי בוש
 חברת הפקה:  Two Canoes Pictures 343 Incorporated Defender Films FXP
 הפצה:  הולו, דיסני+, BBC 
 אתר צילומים:  טורונטו, אונטריו
 מוזיקה:  מארק מאדרבאו
 אורך פרק:  26 דק' 
 שידור
 רשת שידור:  FX Networks
 רשת שידור בישראל:  Yes דיסני+
 תקופת שידור מקורית:  27 במרץ 2019 – 16 בדצמבר 2024
 קישורים חיצוניים
 אתר רשמי
 דף התוכנית ב-IMDb
 
מה שקורה בצללים (באנגלית: What We Do in the Shadows) היא סדרת טלוויזיה אמריקאית מוקומנטרית מסוגת קומדיה שחורה המבוססת על הסרט "החיים בצללים" שנכתב על ידי ג'מיין קלמנט וטאיקה וואטיטי ומספר על קבוצת ערפדים המתגוררים יחד כשותפים לדירה ומנסים להסתגל למאה המודרנית. הסדרה הופקה ומשודרת ברשת FX האמריקאית, והיא עלתה לשידור לראשונה ב-27 במרץ 2019. בישראל, הסדרה שודרה ב-3 באפריל 2019 בערוץ yes EDGE.
עונתה הרביעית עלתה לשידור ב-12 ביולי 2022.
תקציר העלילה

עלילת הסדרה מתרחשת בסטטן איילנד ועוקבת באופן מוקומנטרי אחרי שלושה ערפדים שהיו שותפים לדירה במשך מאות שנים. לאחר שהקבוצה זוכה לביקור בלתי צפוי מהאדון העתיק של הארץ הישנה, הקבוצה נאלצת למצוא דרך לכבוש את סטטן איילנד עבור הזן הערפדי לפני שהאדון יתעורר משנתו הארוכה.
צוות השחקנים > ראשי

קייוואן נובאק - ננדור הבלתי נלאה, ערפד בן 757, שהיה בעברו חייל איראני של האימפריה העות'מאנית, שרואה את עצמו כמנהיג הקבוצה. יכולותיו הערפדיות של ננדור כוללים בין היתר את יכולתו להפוך לעטלף ולכלב. ננדור היה גם מלך של מדינה בשם אל קוולנודאר שנמצאת בדרום איראן, בה נולד, אך המדינה התמוטטה בשנת 1401, כשננדור היה רק בן 139 שנים.
מאט ברי - לזלו קריינסוורת', ערפד ואציל בריטי שננשך על ידי נדיה וכעת נשוי לה. לעיתים קרובות, לזלו לא מסכים עם עמדותיו של ננדור ונהנה להפיק מוזיקה וליצור פסלים טואליאריים, בעיקר של זאבים. יכולותיו הערפדיות של לזלו כוללים בין היתר את יכולתו להפוך את עצמו לעטלף. באחד הפרקים, לזלו חושף בפני הערפדים האחרים שהוא היה ג'ק המרטש.
נטשיה דמטריו - נדיה, ערפדה יווניה הנשואה ללזלו, שמיומנת במיוחד בטיפוס על קירות ויש לה יכולת ייחודית להפוך לנחיל חולדות. דמטריו גם מדבבת את רוחה של נדיה האנושית, המאכלסת בובה שעשויה בדמותה.
הארווי גווילן - גיירמו דה לה קרוז, הנאמן הלטיני של ננדור, שמשמש את אדונו במשך 11 שנים בתקווה שישנה אותו לערפד כמו הערפד הבדיוני ארמנד מהסרט "ראיון עם הערפד" משנת 1994, אותו מגלם אנטוניו בנדרס, שהעניק לו השראה לראשונה. בהמשך, גיירמו מגלה שהוא צאצא של צייד הערפדים המפורסם אברהם ואן הלסינג, ומוכיח שהוא מיומן מאוד בהרג ערפדים.
מארק פרוקש - קולין רובינסון, ערפד אנרגיה שחי עם השלישייה. קולין מרוקן את בני האדם (והערפדים) מהאנרגיה שלהם על ידי שעמומם או תיסוכלם. לקולין יש את היכולת להלך גם באור יום, ושלא כמו ערפדים רגילים, הוא לא מראה שום סימן חיצוני להיותו ערפד, לבד מהזדהרות האישונים שלו כשהוא ניזון מאנרגיה והשתקפות גרסה חיוורת של עצמו. השלישייה מתעצבנת עליו ללא הרף ולעיתים קרובות מנסה להימנע מקשר איתו, אם כי בסופו של דבר הם אינם מסוגלים להפריך את טענתו של רובינסון כי הם, למעשה, חברים.
צוות השחקנים > משני

דאג ג'ונס - הברון אפאנס, ערפד עתיק מהמדינה הישנה שמאמין שערפדים צריכים לשלוט בעולם. גם נדיה וגם לזלו ניהלו רומנים חשאיים עם הברון, אם כי חסרים לו איברי מין.
ביני פלדשטיין - ג'נה, לארפרית ובתולה שגיירמו פיתה עבור שלישיית הערפדים. בהמשך, היא נהפכת לערפדה על ידי נדיה לאחר שזאת האחרונה עדה לניכורה של ג'נה על ידי בני גילה. במהלך אימוניה כערפדה עם נדיה, ג'נה מגלה שיש לה את היכולת הנדירה להפוך לבלתי נראה, יכולת המתאימה לנטייתם של אנשים מסביבה להתעלם ממנה.
ג'ייק מקדורמן - ג'ף סאקלר, גלגול נשמה של אהובה האנושי לשעבר של נדיה, גרגור, אביר שנהרג מעריפת ראש בכל אחד מגלגולי חייו. נדיה מצליחה להחזיר לג'ף את זיכרונותיו מחייו הקודמים, מה שמוביל לכך שהוא מאבד את שפיותו ונכלא במוסד פסיכיאטרי. בהמשך מתגלה לנדיה ולגרגור שלזלו הוא האחראי לכל אחד מעריפות ראשו.
אנתוני אטמנוויק - שון, השכן האנושי הגר בסמוך לשלישיית הערפדים. לפעמים הוא עד למעשיו הערפדיים של לזלו, אבל מהופנט בקלות על ידם לשכוח את הכל. השלישייה נמנעת מלהרוג אותו מכיוון שהוא מחזיר עבורם את פחי האשפה שלהם למקום כשהם שוכחים לעשות זאת בעצמם.
ורוניקה סלואיקובסקה - שאניס, שותפתה לחדר של ג'נה, המודעת לכך שהיא ערפדה, ובהמשך מצטרפת לאגודת אספני היתושים, צוות סודי של ציידי ערפדים חובבנים.
סקירה > סקירת סדרה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון |
| --- | --- | --- | --- | --- | --- |
|  | 1 | 10 | 10 | 27 במרץ 2019 | 22 במאי 2019 |
|  | 2 | 10 | 10 | 15 באפריל 2020 | 10 ביוני 2020 |
|  | 3 | 10 | 10 | 2 בספטמבר 2021 | 28 באוקטובר 2021 |
|  | 4 | 10 | 10 | 12 ביולי 2022 | 6 בספטמבר 2022 |
|  | 5 | 10 | 10 | 13 ביולי 2023 | 31 באוגוסט 2023 |
סקירה > עונה 1

| מס' הפרק (בסדרה) | מס' הפרק (בעונה) | שם הפרק | שם הפרק בעברית | בימוי | תסריט | תאריך שידור מקורי | מדרוג |
| --- | --- | --- | --- | --- | --- | --- | --- |
| 1 | 1 | Pilot | פיילוט | טאיקה וואטיטי | ג'מיין קלמנט | 27 במרץ 2019 | 0.617 |
| 2 | 2 | City Council | מועצת העיר | ג'מיין קלמנט | פול סימס | 3 באפריל 2019 | 0.658 |
| 3 | 3 | Werewolf Feud | אנשי הזאב | ג'מיין קלמנט | ג'וש ליב | 10 באפריל 2019 | 0.305 |
| 4 | 4 | Manhattan Night Club | מועדון לילה במנהטן | ג'מיין קלמנט | טום שארפלינג | 17 באפריל 2019 | 0.439 |
| 5 | 5 | Animal Control | השירות הווטרינרי | ג'קי ואן ביק | דאנקן סרקיס | 24 באפריל 2019 | 0.320 |
| 6 | 6 | Baron's Night Out | הברון יוצא לבלות | ג'קי ואן ביק | איאיין מוריס | 1 במאי 2019 | 0.418 |
| 7 | 7 | The Trial | המשפט | טאיקה וואטיטי | ג'מיין קלמנט | 8 במאי 2019 | 0.527 |
| 8 | 8 | Citizenship | אזרחות | ג'ייסון וולינר | סטפני רובינסון | 15 במאי 2019 | 0.522 |
| 9 | 9 | The Orgy | האורגיה | ג'ייסון וולינר | מריקה סוייר | 22 במאי 2019 | 0.434 |
| 10 | 10 | Ancestry | דנ"א | טאיקה וואטיטי | ג'מיין קלמנט, סטפני רובינסון, טום שארפלינג ופול סימס | 29 במאי 2019 | 0.427 |
סקירה > עונה 2

| מס' הפרק (בסדרה) | מס' הפרק (בעונה) | שם הפרק | שם הפרק בעברית | בימוי | תסריט | תאריך שידור מקורי | מדרוג |
| --- | --- | --- | --- | --- | --- | --- | --- |
| 11 | 1 | Resurrection | פיילוט | קייל ניאוצ'ק | מריקה סוייר | ‏15 באפריל 2020 | 0.537 |
| 12 | 2 | Ghosts | רוחות רפאים | קייל ניאוצ'ק | פול סימס | ‏15 באפריל 2020 | 0.409 |
| 13 | 3 | Brain Scramblies | מוח מעורבל | קייל ניאוצ'ק | ג'ייק בנדר וזאק דאן | 22 באפריל 2020 | 0.566 |
| 14 | 4 | The Curse | הקללה | ליזה ג'ונסון | שרה נפטליס | 29 באפריל 2020 | 0.618 |
| 15 | 5 | Colin's Promotion | הקידום של קולין | ג'מיין קלמנט | שנה גוד | 6 במאי 2020 | 0.378 |
| 16 | 6 | On the Run | במנוסה | יאנה גורסקאיה | סטפני רובינסון | 13 במאי 2020 | 0.436 |
| 17 | 7 | The Return | השיבה | ג'מיין קלמנט | ג'מיין קלמנט | 20 במאי 2020 | 0.377 |
| 18 | 8 | Collaboration | שיתוף פעולה | יאנה גורסקאיה | סם ג'ונסון וכריס מרסיל | 27 במאי 2020 | 0.443 |
| 19 | 9 | Witches | מכשפות | קייל ניאוצ'ק | מריקה סוייר | 3 ביוני 2020 | 0.433 |
| 20 | 10 | Nouveau Théâtre des Vampires | תיאטרון הערפדים | קייל ניאוצ'ק | סם ג'ונסון, סטפני רובינסון ופול סימס | 10 ביוני 2020 | 0.406 |
הפקה

שתי הכרזות הרשמיות שהופצו עבור קידום הסדרה.
הפקה > פיתוח

ב-22 בינואר 2018, הוכרז שרשת "FX Networks" הזמינה מצוות ההפקה פיילוט. הפיילוט נכתב על ידי ג'מיין קלמנט ובוים על ידי טאיקה וואטיטי, (שניהם יצרו את הסרט עליו מתבססת הסדרה), שגם יפיקו את הפיילוט לצדם סקוט רודין, פול סימס, גארט באך ואלי בוש. ב-3 במאי 2018, הוכרז כי "FX Networks" הזמינה מצוות ההפקה את הסדרה ושעונתה הראשונה תכלול עשרה פרקים, ותעלה לשידור במהלך שנת 2019. ב-4 בפברואר 2019, במהלך סבב החורף השנתי של אידוד מבקרי הטלוויזיה, הוכרז שבכורת הסדרה תתקיים ב-27 במרץ 2019.
הפקה > ליהוק

במקביל להכרזה על הזמנת הפיילוט, אושר שקיוואן נובאק, מאט ברי, נטשיה דמטריו והארווי גווילן יככבו בפיילוט. ב-7 בפברואר 2018 הוכרז שדאג ג'ונס, ביני פלדשטיין, ג'ייק מקדורמן ומארק פרוקש לוהקו לפיילוט בתפקידים שיש להם פוטנציאל לגדול אם צוות ההפקה יקבל הזמנת סדרה מלאה. ב-11 באפריל 2018 נמסר שהיידן סזטו לוהק לפיילוט.
הפקה > צילומים

צילומי עונתה הראשונה של הסדרה התקיימו מ-22 באוקטובר עד ל-18 בדצמבר 2018 בטורונטו, אונטריו.
הפצה > שיווק

ב-31 באוקטובר 2018 הופצו סדרה של טיזרים לסדרה. ב-10 בינואר 2019 טיזר טריילר נוסף לסדרה. ב-4 בפברואר 2019, הטריילר הרשמי של הסדרה יצא.